Oh, što te volim, joj

Oh, što te volim joj je prvi studijski album sarajevske hard rock grupe Vatreni poljubac. Objavljen je 1978. godine na kaseti i LP u izdanju diskografske kuće Sarajevo Disk, a početni tiraž bio je 50. 000 nosača zvuka. Sve pjesme napisao je, aranžirao i komponirao vođa ovog muzičkog sastava Milić Vukašinović. Album je snimljen i miksan oktobra 1978. godine u "Matrix Studiju" u Londonu.

 O albumu 
Ubrzo nakon uspjeha njihove debitantske singl ploče, članovi ovog sarajevskog hard-rok satava snimili su album "Oh, što te volim joj" na kojem se nalazi niz pjesama nadahnutih pionirskim zvukom koji je u to vrijeme dolazio iz Engleske, oličen muzikom hard rok grupa poput: Led Zeppelin, Deep Purple i Black Sabbath.
Album otvara naslovna pjesma, koja govori o ljubavnoj žudnji, što je karakteristika sevdalinke, ali odsvirana u hard rok maniru s refrenom otpjevanim pod utjecajem narodne muzike i solom na gitari koji podsjeća na bosansko narodno kolo.
Za njom slijede dvije brze rok pjesme "Nek se zna" i "Nostalgija". U potonjoj pjesmi muzičari Vatrenog poljupca pokazali su sviračko umijeće dobro se snalazeći prilikom ritmičih promjena između instrumentalnog dijela, refrena i ponovnog povratka na prvi dio u pjesmi. A-stranu zatvara "Sedam dana ja ljubio nisam" hard rok pjesma s naglašenim rifovima na električnoj gitari i melodijskim motivom u maniru narodnog kola u sredini pjesme. Tekst govori o jednoj od omiljenih tema Vukašinovića o naporima u cilju osvajanja uglađene dame. Ljubavni uspjeh opisao je uz upotrebu poezije Petra II Petrovića Njegoša ("tvrd je orah voćka čudnovata"), a završio sa "ali za nju našao se bata."

B-stranu započinje "Oh", još jedna rok pjesma s ljubavnom tematikom, ali ovaj put vezanom za žensku ljubomoru. Za njom slijedi "Ja sviram rock'n'roll", koja je tekstualno veoma slična gore navedenoj pjesmi "Doktor za rock'n' roll" i govori o buntu mladog čovjeka protiv roditeljskih očekivanja i biranja vlastitog životnog pravca. "Diskomanija" je osvrt na disko muziku i disko klubove koji su u to vrijeme postali popularni i u Bosni i Hercegovini. Album zatvara ljubavna rok balada "Baj, baj, moja malena" obogaćena pratnjom na sintisajzeru i efektnim solom na električnoj gitari. 
Prvim studijskim albumom "Oh, što te volim, joj" grupa Vatreni poljubac potvrdila je kvalitet i status još jedne koncertne rok atrakcije proizašle iz raznovrsne i bogate sarajevske pop rok scene.

 Lista pjesama 				 

 Članovi grupe 
 Vokal, Gitara: Milić Vukašinović 
 Bas: Šefćet Hodža
 Bubnjevi: Perica Stojanović

 Reference 

Kategorija:Albumi Vatrenog poljupca
Kategorija:Albumi iz 1978.
Kategorija:Albumi u izdanju Sarajevo Diska